DA Den Europæiske Unions Tidende C 31/6

Regionsudvalgets udtalelse om »Kommissionens fjerde rapport om unionsborgerskabet og Meddelelse fra Kommissionen om Agenturet for Grundlæggende Rettigheder«

(2006/C 31/02)

REGIONSUDVALGET HAR —

under henvisning til Kommissionens fjerde rapport om unionsborgerskab (1. maj 2001-30. april 2004) (KOM(2004) 695 endelig),

under henvisning til meddelelse fra Kommissionen om Agenturet for grundlæggende rettigheder (KOM(2004) 693 endelig),

under henvisning til Rådets forordning om oprettelse af et Agentur for grundlæggende rettigheder i EU (KOM(2005 280) endelig),

under henvisning til Kommissionens beslutning af 26. oktober 2004 om i henhold til EF-traktatens artikel 265, stk. 1, at anmode om Regionsudvalgets udtalelse om »Kommissionens fjerde rapport om unionsborgerskabet« og om »Meddelelse fra Kommissionen om Agenturet for Grundlæggende Rettigheder«,

under henvisning til Kommissionens beslutning af 30. juni 2005 om i henhold til EF-traktatens artikel 265, stk. 1, at høre det om Rådets forordning om oprettelse af et Agentur for grundlæggende rettigheder i EU,

under henvisning til præsidiets beslutning af 15. juni 2004 om at henvise det forberedende arbejde vedrørende »Kommissionens fjerde rapport om unionsborgerskabet og Meddelelse fra Kommissionen om Agenturet for Grundlæggende Rettigheder« til Underudvalget for Konstitutionelle Anliggender og Styreformer i EU,

under henvisning til traktaten om Den Europæiske Union, navnlig artikel 6 og 7, og traktaten om oprettelse af Det Europæiske Fællesskab, navnlig anden del,

under henvisning til traktaten om en forfatning for Europa undertegnet den 29. oktober 2004, navnlig artikel I-2, I-9 og I-10 samt afsnit VI »Unionens demokratiske liv« i del I, hele del II »Den Europæiske Unions Charter om grundlæggende rettigheder« og artikel III-129 i del III,

under henvisning til sin udtalelse om »Udarbejdelsen af EU's charter for grundrettigheder« (CdR 327/1999 fin) (1), sin resolution om udkastet til »EU's charter om grundlæggende rettigheder« (CdR 140/2000 fin) (2) og sin resolution om »EU's charter om grundlæggende rettigheder« (CdR 381/2000 fin) (3),

under henvisning til sin udtalelse om »Kommissionens forslag til Europa-Parlamentets og Rådets direktiv om unionsborgeres og deres familiemedlemmers ret til at færdes og opholde sig frit på medlemsstaternes område« (KOM(2001) 257 endelig — 2001/0111 COD) (CdR 287/2001 fin (4) ),

under henvisning til »Kommissionens tredje rapport om unionsborgerskabet« (KOM(2001) 506 endelig) og »Rapport fra Kommissionen til Europa-Parlamentet og Rådet om anvendelsen af direktiv 94/80/EF om valgret og valgbarhed ved kommunale valg« (KOM(2002) 260 endelig) (CdR 121/2002 fin (5)),

under henvisning til sin udtalelse om »Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om en informations- og kommunikationsstrategi for Den Europæiske Union« (KOM(2002) 350 endelig) (CdR 124/2002 fin (6)),

under henvisning til Europa-Parlamentets og Rådets direktiv 2004/38/EF om unionsborgeres og deres familiemedlemmers ret til at færdes og opholde sig frit på medlemsstaternes område,

under henvisning til betænkningen fra Europa-Parlamentets Udvalg om Borgernes Rettigheder og Retlige og Indre Anliggender om »Fremme og beskyttelse af grundlæggende rettigheder: de nationale og europæiske institutioners rolle, herunder også Agenturet for grundlæggende rettigheder« (Ordfører K. Gal — LIBE/6/25781),

under henvisning til rapporten CFR-CDF.rapUE.2003.fr fra netværket af fremtrædende sagkyndige inden for grundlæggende rettigheder om respekten for de grundlæggende rettigheder i Den Europæiske Union i 2003,

under henvisning til sin udtalelse (CdR 280/2004 rev. 2) vedtaget den 22. april 2005 af Underudvalget for Konstitutionelle Anliggender og Styreformer i EU (Ordfører: Claude du Granrut, Medlem af regionalrådet for Picardie, viceborgmester i Senlis (FR/PPE),

og ud fra følgende betragtninger:

1) I anden del af traktaten om oprettelse af Det Europæiske Fællesskab indføres der et unionsborgerskab, og de dertil knyttede rettigheder er navnlig unionsborgerens ret til at færdes og opholde sig frit på medlemsstaternes område, at kunne afgive stemme og vælges ved kommunalvalg i den medlemsstat, han bor i, at være beskyttet af de diplomatiske og konsulære myndigheder i et tredjeland, hvor den medlemsstat, som han er statsborger i, ikke er repræsenteret, at indbringe et andragende for Europa-Parlamentet og henvende sig til ombudsmanden; disse bestemmelser er inkorporeret i traktaten om en forfatning for Europa;

2) Unionsborgerskabet og udøvelsen af grundrettighederne sker i første omgang i nærmiljøet. I mange medlemsstater råder de lokale myndigheder over betydelige beføjelser inden for civilregistre, udstedelse af officielle dokumenter, uddannelse, politi, social bistand, uden hvilke der ikke er nogen reel udøvelse af borgerskabet eller konkret beskyttelse af grundrettighederne;

3) Som repræsentativt organ for de lokale og regionale myndigheder og forkæmper for nærdemokratiet i EU's beslutningsproces finder Regionsudvalget gennemførelsen af unionsborgerskabets konkrete udmøntninger højst relevant;

4) Unionsborgerskabet træder ikke i stedet for det nationale statsborgerskab, men ligesom det indre marked og strukturfondenes solidaritetspolitik fører til positive konsekvenser for EU-medlemsstaternes økonomi og deres borgeres velstand, så udgør unionsborgerskabet en fordel for borgerne som frie personer, anskuet som både ansvarlige og trygge og som økonomiske og politiske aktører;

5) Den effektive beskyttelse og fremme af de grundlæggende rettigheder er fundamentet for ethvert demokrati og den væsentlige forudsætning for gennemførelsen af et område med frihed, sikkerhed og retfærdighed;

6) Inkorporeringen af Chartret om grundlæggende rettigheder i traktaten om en forfatning for Europa styrker Den Europæiske Unions juridiske forpligtelse til at sikre indsatsen til fremme af de grundlæggende rettigheder i samtlige politikker, der henhører under EU's kompetence;

7) Det er absolut nødvendigt at sikre, at EU's borgere kan udøve deres rettigheder på EU's territorium —

på den 60. plenarforsamling den 6. og 7. juli 2005 (mødet den 6. juli 2005) vedtaget følgende udtalelse:

1. Regionsudvalgets synspunkter

Regionsudvalget

1.1 Bemærkninger til Kommissionens fjerde rapport om unionsborgerskab

1.1.1 takker Kommissionen for høringen, som imødekommer RU's ønske og udgør en nyttig præcedens, hvilket kompenserer for det manglende retsgrundlag såvel i de nugældende traktater (artikel 22 i de konsoliderede traktater) som i traktaten om en forfatning for Europa (artikel III-129),

1.1.2 glæder sig over, at Chartret om grundlæggende rettigheder — som sætter mennesket i centrum for det europæiske projekt og som indeholder et specifikt kapitel om borgerskab — indskrives i forfatningstraktaten, hvilket giver det bindende retskraft, og som giver hver statsborger i en EU-medlemsstat mulighed for at se sit unionsborgerskab som kilde til nye rettigheder og et nyt tilhørsforhold til dette nye fællesskab, som Den Europæiske Union er,

1.1.3 konstaterer dog, at de rettigheder, der er anerkendt i Chartret, som fuldstændiggør rettighederne opstillet i forfatningstraktaten og som berører borgernes daglige liv, forsat er ret ukendte for de europæiske borgere,

1.1.4 tilslutter sig samtlige bemærkninger fremsat i Kommissionens fjerde rapport om unionsborgerskab og bemærker den positive udvikling, der er sket inden for iværksættelsen af unionsborgerskabet og de dertil knyttede grundlæggende rettigheder,

1.1.5 bemærker, at artikel I-10 i forfatningstraktaten gentager og sammendrager artikel 17-22 i TEF, afklarer gennemførelsen af retten til fri bevægelighed og ophold, stemmeret og valgbarhed til Europa-Parlamentet og til kommunale valg og udvider retten til at kommunikere på sit eget sprog, som hidtil kun gjaldt over for EU-institutionerne, til også fremover at gælde for EU's rådgivende organer,

1.1.6 glæder sig over den begyndende dialog mellem borgerne og repræsentanterne for de lokale og regionale myndigheder, navnlig for så vidt angår deres behov for oplysninger om deres rettigheder og de positive virkninger for dem som følge af de regionale og lokale myndigheders gennemførelse heraf,

1.1.7 beklager, at Kommissionens fjerde rapport, som nævner den uddannelsesindsats, der skal gennemføres over for de unge, for at give dem de nødvendige kompetencer til at udøve deres unionsborgerskab, ikke nævner de regionale og lokale myndigheders rolle, da det er dem, der i visse medlemsstater har denne beføjelse,

1.1.8 konstaterer med tilfredshed, at retten til fri bevægelighed og ophold styrkes takket være direktivet vedrørende unionsborgernes og deres familiemedlemmers ret til frit at færdes og opholde sig på medlemsstaternes område, hvilket udgør et stort fremskridt og en administrativ afklaring, som skal omsættes til national ret inden den 20. april 2006,

1.1.9 beklager dog, at det ikke nævnes, at de lokale myndigheder har ansvar både for at modtage og følge de europæiske borgere i værtsmedlemsstaten, såvel når de ankommer som under deres ophold og i forbindelse med ændringer i deres eller deres families situation, og at det er dem, der i påkommende tilfælde skal kontrollere, om de er registeret, deres erhvervsmæssige eller personlige ressourcer, deres bolig, deres ret til sociale ydelser i de første fem år af deres ophold,

1.1.10 bemærker, at direktivet ligeledes styrker familiemedlemmers rettigheder ved at give dem en selvstændig opholdsret i tilfælde af (unionsborgerens) død eller afrejse eller ved opløsning af ægteskabet og glæder sig over, at definitionen af »familiemedlemmer« i overensstemmelse med RU's udtalelse af 21. november 2002 (CdR 121/2002 fin) om dette direktivforslag nu medtager ugifte partnere, der i oprindelsesmedlemsstaten er tilkendt samme status som gifte partnere,

1.1.11 mener, at denne foranstaltning absolut er begrundet, men at den kan skabe behov for sociale støtteaktioner fra de lokale myndigheders side, på hvis område denne familie bor, hvilket EU-lovgiveren ikke har forudset, og RU foreslår derfor, at man benytter den to-årige gennemførelsesperiode for dette direktiv til at løse disse forskellige problemer,

1.1.12 går ind for forenklingen af procedurerne i forbindelse med hjemtransport ved unionsborgeres dødsfald i en anden medlemsstat, men da det ofte er kommunerne, der har ansvaret for begravelse eller ligbrænding, mener det, at RU bør inddrages på tæt hold i Kommissionens igangværende proces for udformning af teksten,

1.1.13 minder om, at forfatningstraktatens del III indeholder bestemmelser om det indre markeds funktion og etableringsfrihed for arbejdstagere med EU-statsborgerskab, som sikrer deres ret til arbejde, men netop derfor bør de restriktioner, der følger af gennemførelsen af nationale lovgivninger, fjernes og de økonomiske og sociale rettigheder harmoniseres,

1.1.14 konstaterer, at selv om unionsborgernes stemmeret og valgbarhed til Europa-Parlamentsvalgene i den medlemsstat, de har bopæl i, er blevet gængs, så bør oplysnings- og formidlingsindsatsen i forbindelse med valget i 2004 uddybes, og det bemærkes, at deres deltagelse i kommunalvalg ikke var uproblematisk,

1.1.15 går i princippet ind for, at unionsborgerne kan deltage i nationale valg, men mener ikke det påhviler Regionsudvalget at foreslå de nærmere regler for en sådan deltagelse; går ligeledes ind for, at unionsborgerne kan deltage i regionale valg og er rede til at nærmere at undersøge, hvorledes de kan deltage, hvilket kræver, at man definerer den påkrævede minimumsbopælsperiode og at man for hver medlemsstat definerer det eller de relevante »regionale« niveauer,

1.1.16 glæder sig over ved fremkomsten af politiske partier på europæisk plan, men beklager, at det ikke er blevet bedt om en udtalelse om et forslag til forordning vedrørende statut for og finansiering af politiske partier på europæisk plan til gennemførelse af artikel 191, stk. 2, i TEF (7),

1.1.17 glæder sig over, at der indkommer flere og flere andragender til Europa-Parlamentet og ombudsmanden, men er betænkelig ved, hvor ofte disse andragender afvises uden nogen mulighed for videre behandling,

1.2 Bemærkninger vedrørende agenturet for grundlæggende rettigheder

1.2.1 ønsker at afgive udtalelse om dets virkefelt, opgaver, det berørte geografiske område og strukturen i dette nye organ, hvis mål ikke blot er at beskytte men også fremme de grundlæggende rettigheder for samtlige borgere i de nuværende eller kommende EU-medlemsstater,

1.2.2 mener, at agenturet bør få tildelt tilstrækkelige materielle og intellektuelle midler til at udøve sine opgaver i fuld uafhængighed,

1.2.3 mener, at agenturets virkefelt bør knyttes til gennemførelsen af EU-retten, af Chartret for grundlæggende rettigheder, som nu er inkorporeret i forfatningstraktaten, og af gennemførelsesbestemmelserne heri, for at beskytte og fremme unionsborgerskabsrelaterede rettigheder,

1.2.4 ønsker, at agenturet dækker alle former for forskelsbehandling, herunder navnlig forskelsbehandling af nationale mindretal, som nævnt i Chartret, og understreger, at det bør være særlig opmærksomt på de tilfælde, hvor grundlæggende rettigheder til stadighed overtrædes

1.2.5 mener, at agenturets første opgave bør være at indsamle og analysere data på basis af et uafhængigt og pålideligt metodeværktøj samt et ekspertisenet,

1.2.6 mener som foreslået, at agenturet bør tildeles kompetence til at fremsætte såvel negative som positive henstillinger til EU-institutionerne i forhold til deres lovgivnings- og domstolsmæssige ansvarsområder,

1.2.7 finder det nødvendigt, at agenturet fremstår som et net af netværker med horisontale kompetencer, der kan udvikle en grundrettighedskultur, både i EU og medlemsstaterne og i de lokale og regionale myndigheder, og at ethvert organ oprettet med henblik på de specifikke aspekter af grundrettighederne, f.eks. kønsinstituttet, derfor skal være knyttet dertil,

1.2.8 mener, at agenturets analyser skal være begrænset til EU-medlemsstaternes, ansøgerlandenes og associerede landes område. En udvidelse af dets område til at omfatte tredjelande, som er FUSP's primære område, vil føre til en udvanding af dets opgaver og vil ikke tilføre nogen merværdi i forhold til de eksisterende internationale mekanismer, herunder navnlig i FN-regi,

1.2.9 minder dog om, at det vil være nyttigt for agenturet at opstille et arbejdsprogram med prioriteter, som vil garantere dets effektivitet,

1.2.10 støtter forslaget om, at agenturet skal samarbejde med Europarådet og de nationale institutioner, der er berørt af de grundlæggende rettigheder, samt med netværket af fremtrædende sagkyndige, men at det skal afholde sig fra selv at producere landerapporter,

1.2.11 ville ikke modsætte sig, at agenturet blev bedt om en undersøgelse i forbindelse med iværksættelsen af artikel 7 i TEU, som er inkorporeret i artikel I-59 i forfatningstraktaten, dvs. i tilfælde af, at en medlemsstat groft og vedvarende overtræder de principper, som EU bygger på, dog kun efter udtrykkelig anmodning om en sådan undersøgelse fra Rådet, Europa-Parlamentet eller Kommissionen og ikke på agenturets eget initiativ.

2. Regionsudvalgets henstillinger

Regionsudvalget

2.1. Angående unionsborgerskabet

2.1.1 anbefaler at inddrage Chartret om grundlæggende rettigheder i oplysningskampagnen om forfatningstraktaten og implicere de regionale og lokale myndigheder i denne kampagne, da disse er i stand til at nå ud til samtlige borgere og er ansvarlige for den daglige iværksættelse af rettighederne i Chartret,

2.1.2 henstiller, at man inddrager de regionale og lokale myndigheder i forvaltningen af de bestemmelser, der er forudset for EU-borgernes frie bevægelighed for at lette integrationen af dem i bopælslandet,

2.1.3 foreslår at fremme de europæiske borgeres økonomiske og sociale rettigheder ved at tilstræbe harmonisering af disse rettigheder på hele EU's område og sammen med de regionale og lokale myndigheder sørge for, at enhver form for forskelsbehandling undgås,

2.1.4 opfordrer til med bistand fra Regionsudvalget at forebygge de vanskeligheder, der kan opstå i forbindelse med indførelsen af en selvstændig opholdsret for familiemedlemmer til en unionsborger, der har bopæl i en anden medlemsstat, i tilfælde af dennes død eller afrejse eller ved opløsning af ægteskabet, da det navnlig drejer sig om social sikring og retten til arbejde for medlemmerne af denne familie,

2.1.5 beder om, at man ligeledes inddrager repræsentanter for kommunerne i udformningen af EU's retsakt om forenkling af procedurerne i forbindelse med hjemtransport ved unionsborgeres dødsfald i en anden medlemsstat,

2.1.6 foreslår at udarbejde en henstilling om at fremme uddannelse til unionsborgerskabet i skoler. En sådan aktion skal iværksættes af Kommissionen, men Regionsudvalget skal inddrages i den i sin egenskab af repræsentant for de kompetente regionale og lokale myndigheder på uddannelsesområdet,

2.1.7 anbefaler, at initiativet »Det europæiske år for medborgerskab gennem uddannelse« bevilges passende budgetmidler, så det bliver muligt at udvikle aktiviteter på både EU-plan og regionalt og lokalt plan,

2.1.8 anbefaler at udvide de europæiske borgeres politiske rettigheder ved at iværksætte overvejelser over muligheden for at give unionsborgere stemmeret og valgbarhed ved regionalvalg og nationale valg i den medlemsstat, de har bopæl i,

2.1.9 henstiller, at man ikke automatisk giver borgere fra kontrahentlandene i Det Europæiske Økonomiske Samarbejdsområde stemmeret og valgbarhed ved lokalvalg i den medlemsstat, de har bopæl i,

2.1.10 foreslår at formalisere procedurerne ved at give Europa-Parlamentet eller ombudsmanden, som uretmæssigt har fået forelagt et andragende eller en klage, tilladelse til at henvise sådanne begæringer til de relevante myndigheder (f.eks. den nationale ombudsmand, hvor en sådan findes, eller direkte til de regionale og lokale myndigheder),

2.2 Angående agenturet for grundlæggende rettigheder

2.2.1 henstiller, at det fremtidige agentur for grundlæggende rettigheder får tildelt tilstrækkelige materielle og intellektuelle midler til at sikre dets effektivitet og uafhængighed,

2.2.2 foreslår at begrænse agenturets virkefelt til gennemførelsen af de grundlæggende rettigheder i Chartret og ifølge de nærmere bestemmelser i artikel II-112 i forfatningstraktaten,

2.2.3 foreslår for det første, at agenturet bør anskues som et netværkenes net, der kan udvikle en aktiv grundrettighedskultur i såvel EU som i medlemsstaterne og de lokale og regionale myndigheder, og at der til agenturet knyttes ethvert organ, som er oprettet med henblik på specifikke grundrettighedsaspekter, og for det andet, at agenturet struktureres således, at det kan håndtere de forskellige områder af de grundlæggende rettigheder og at det får et årligt eller flerårligt program, der kan garantere dets effektivitet,

2.2.4 beder om, at agenturet ud over at være en uafhængig og pålidelig instans, der varetager sin opgave gående ud på at indsamle og analysere informationer samt fremsætte henstillinger over for EU-institutionerne, herunder EF-Domstolen, inddrages i gennemførelsen af en uddannelses- og kommunikationspolitik vedrørende grundlæggende rettigheder,

2.2.5 foreslår at afgrænse agenturets virkefelt til EU-medlemsstaternes område,

2.2.6 opfordrer det fremtidige europæiske agentur til at knytte forbindelser for det første med Europarådet, de nationale instanser og ikke-statslige organisationer berørt af gennemførelsen af de grundlæggende rettigheder og med netværket af fremtrædende sagkyndige, men ligeledes med de regionale og lokale myndigheder, som via deres specifikke tilgang kan bidrage nyttigt til agenturets arbejde, og til at forelægge en årsberetning med status over de grundlæggende rettigheder i EU,

2.2.7 foreslår, at agenturet kun intervenerer i henhold til artikel 7 i TEU, nu artikel I-59 i forfatningstraktaten, efter udtrykkelig anmodning fra Rådet, Europa-Parlamentet eller Kommissionen,

2.2.8 beder om, at man i det fremtidige europæiske agenturs bestyrelse forudser deltagelse af en repræsentant for de regionale og lokale myndigheder.

Bruxelles, den 6. juli 2005 Peter STRAUB Formand for Regionsudvalget

(1) EFT C 156 af 6.6.2000, s. 1.

(2) EFT C 22 af 24.1.2001, s. 1.

(3) EFT C 144 af 16.5.2001, s. 42.

(4) EFT C 192 af 12.8.2002, s. 17.

(5) EUT C 73 af 26.3.2003, s. 64.

(6) EUT C 73 af 26.3.2003, s. 46.

(7) Det hedder i artikel 191 i TEF som ændret i Nice-traktaten: »Politiske partier på europæisk plan bidrager til at skabe en europæisk politisk bevidsthed og til at udtrykke unionsborgernes vilje« . Disse bestemmelser findes nu i artikel I-46, stk. 4, i forfatningstraktaten.